钦定古今图书集成/明伦汇编/官常典/第286卷 > 曲枢
## 钦定古今图书集成/明伦汇编/官常典/第286卷 > 曲枢

按《元史》本传：“曲枢，西土人。曾祖达不台，祖阿达台，父
质理花台，世赠功臣，追封王爵。曲枢七岁失怙恃，既
壮，沈密静专，为徽仁裕圣皇太后宫臣。仁宗幼时，以
曲枢可任保傅，左右拥翼。曲枢入则佐视食饮，出则
抱负游衍，鞠躬尽力，夙夜匪懈。大德三年，武宗总戎
北边。九年，谗人乱国，仁宗侍皇太后之国于怀。未几”，
复之云中，连年奔走不暇。曲枢栉风沐雨，跋涉艰险
无倦色。成宗崩，仁宗奉太后入朝，歼奸党，迎武宗即
皇帝位，仁宗为皇太子，天下以安。拜曲枢荣禄大夫、
平章政事，行大司农。未几，进光禄大夫，领詹事院事，
加特进，封应国公。至大元年，拜开府仪同三司、太子
詹事、平章军国重事、上柱国，依前大“司农、应国公”，进
太子太保，领典医监事。四年，授太保、录军国重事、集
贤大学士，兼大司农，领崇祥院司天台事，官爵勋封如故。后以病薨于位。子二人。